Duo slaan helder oordag op twee plaashuise toeArgieffoto Twee verdagtes het Sondag helder oordag op twee huise op ŉ plaas in die Sanddrift-omgewing, buite Brits in Noordwes, toegeslaan en die inwoners beroof en aangerand. Chris Degenaar, ŉ boer van die omgewing, wie se ma, Melanie (65), een van die slagoffers is, het Maandag aan Maroela Media gesê die twee gewapende mans het omstreeks 10:00 eerste op sy ma se plaashuis toegeslaan. Volgens Degenaar bly sy ma sowat 5km van sy plaas af saam met sy suster, Michelle Burger (41) en haar seun Zander (17). “Die twee was swaar gewapen met ŉ R4 en ŉ afgesaagde jaggeweer. Hulle het my ma, suster, Zander en ŉ werker oorval, na die bokant van die huis gedwing en hulle daar vasgemaak. Hulle het op geld en vuurwapens aangedring en die huis geplunder. Die verdagtes het gesê hulle gaan die bure ook beroof, hulle wag net dat hulle van die kerk af kom.” Die verdagtes is daarna na die aangrensende huis, sowat 100m van daar, waar Fred en Elize Eveleigh, albei in hul 70’s, woon. Die Eveleigh-egpaar is ook aangerand, vasgemaak en die rowers het op vuurwapens en geld aangedring. Die verdagtes het hul buit, waaronder vyf selfone, geld, juwele en huishoudelike toerusting in die Eveleigh-egpaar se motor gelaai en gevlug. Hulle het geen vuurwapens gevind om te steel nie. “Een van die bure kon kort daarin slaag om los te kom. Tannie Elize het daarna op my ma-hulle afgekom en hulle losgemaak.” Hy het gesê sy ouers was nagenoeg twee ure lank vasgebind. Die polisie en lede van die Heritage Protection Group (HPG) en die Spoorsnyers is ontbied. Die toneel is vir leidrade gefynkam. Niemand is nog in hegtenis geneem nie. Degenaar is deur HPG in kennis gestel dat hulle op die verdagtes se spoor is. Degenaar het gesê die aanval kom kort nadat ŉ boer Donderdagaand in die omgewing oorval en sy vrou erg aangerand is. Hy het ŉ beroep op boere in die omgewing gedoen om saam te staan. Volgens Degenaar is hy al ŉ geruime tyd in samesprekings met HPG om ŉ groep in die gebied te stig vir selfbeskerming. Inwoners wat belangstel om by dié groep aan te sluit, kan Degenaar by 082 050 8032 bel.